OKRESNÁ PROKURATÚRA NITRA 
Damborského 1, 949 99 Nitra 1	

Číslo: 4 Pv 593/15/4403	Nitra 19.02.2016 
EEČ: 2-32-8-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Nitra 
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
trvalé bydlisko: XXXXX, XXXXX 323 XXXXX, Slovensko
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
od 01.07.2015 si neplnil vyživovaciu povinnosť na svoju maloletú dcéru XXXXX, nar. XXXXX, zverenú do starostlivosti matky XXXXX, ktorá mu vyplýva zo Zákona o rodine a tiež mu bola stanovená na základe rozsudku Okresného súdu Nitra č. k. 13P/342/2009-46 zo dňa 29.01.2013, právoplatného dňa 13.03.2013, na základe ktorého mu bola určená vyživovacia povinnosť na maloletú XXXXX vo výške 120,- € mesačne počnúc dňom 01.02.2013, pričom výživné je splatné vždy do 15. dňa toho ktorého mesiaca vopred k rukám matky, čím tak dlhuje k rukám matky za obdobie od 01.07.2015 do 19.02.2016 výživné v celkovej výške 960,- €,  
lebo zanikla trestnosť činu.  
 
Odôvodnenie:
Poverený príslušník Policajného zboru Obvodného oddelenia Policajného zboru Veľké Zálužie Okresného riaditeľstva Policajného zboru v Nitre (ďalej len „poverený príslušník PZ“) uznesením ČVS: ORP-1888/VZ-NR-2015 zo dňa 23.10.2015 začal trestné stíhanie a uznesením identickej spisovej značky zo dňa 25.11.2015 vzniesol obvinenie XXXXX  pre prečin zanedbania povinnej výživy podľa § 207 odsek 1 Trestného zákona na vyššie uvedenom skutkovom základe.
Po vykonaní skráteného vyšetrovania bol na Okresnú prokuratúru Nitra predložený na vec sa vzťahujúci vyšetrovací spis s návrhom na zastavenie trestného stíhania, z ktorého bolo zistené a preukázané, že obvinený je otcom maloletej XXXXX  (rodný list – č. l. 15 vyšetrovacieho spisu), a preto mal zákonnú povinnosť platiť určené výživné v stanovenej výške 120 € mesačne počnúc dňom 01.02.2013, pričom výživné je splatné vždy do 15. dňa toho ktorého mesiaca vopred k rukám matky, ktorá mu vyplýva zo Zákona o rodine a tiež mu bola stanovená na základe rozsudku Okresného súdu Nitra č. k. 13P/342/2009-46 zo dňa 29.01.2013, právoplatného dňa 13.03.2013. Obvinený si však túto svoju povinnosť voči svojej dcére v období od 01.07.2015 do 19.02.2016 riadne a v predpísanej výške neplnil, pričom mal za toto obdobie uhradiť sumu celkovo vo výške 960,- €.
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
Z  dokazovania vykonaného v prípravnom konaní bolo jednoznačne preukázané, že obvinený sa dopustil vyššie citovaného prečinu spôsobom uvedeným vo výrokovej časti tohto uznesenia, nakoľko od 01.07.2015 do 19.02.2016 neuhrádzal riadne príspevok na výživu svojej dcéry pravidelne a v celej výške.
Podľa § 215 odsek 1 písmeno h) Trestného poriadku, prokurátor zastaví trestné stíhanie, ak zanikla trestnosť činu.
Podľa § 86 odsek 1 písmeno a) Trestného zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu,
Z vyšetrovacieho spisu, predovšetkým zo zápisnice o výsluchu svedka-poškodeného XXXXX (na č. l. 11-12 vyšetrovacieho spisu), ako aj z oznámenia súdneho exekútora JUDr. Soni Stodolovej (na č. l. 30 vyšetrovacieho spisu) vyplynulo, že výživné na maloletú dcéru bolo za obdobie od 01.07.2015 do 26.01.2016 uhradené a za obdobie od 26.01.2016 do 19.02.2016 bolo výživné doplatené k rukám matky. Podľa vyjadrenia matky dieťaťa, obvinený XXXXX jej už nedlhuje žiadnu sumu a maloletá dcéra XXXXX  netrpela žiadnou núdzou, nakoľko jej bola schopná zabezpečiť riadny a zdravý vývoj a zdravotnú starostlivosť. 
Vychádzajúc z uvedeného je zrejmé, že v danom prípade je možné  s poukazom na skutočnosť, že neplnenie vyživovacej povinnosti zo strany obvineného nezanechalo trvalo nepriaznivé následky, použiť osobitné ustanovenie o účinnej ľútosti v zmysle § 86 odsek 1 písmeno a) Trestného zákona.
S poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Eva Tonková 
prokurátorka